|  |
| --- |
| **Rom. 8:18**  **Skep moed, want die heerlikheid kom!** |

*(Opstandingsondag 16 April 2017.)*

Wat is dit wat jou motiveer terwyl jy met ŉ steil voetpaadjie teen ŉ steil die berg uit klim?

Aanvanklik is klim maklik, algaande moeiliker want steiler en moeër.

So nou en dan blaaskansie, terugkyk hoe ver jy gekom het...

Verwagting van asemrowende uitsig as bo kom...

Steilte nie minder, maar perspektief heeltemal verander weens verwagting van die uitsig en satisfaksie wat voorlê.

So werk dit ook om moed te skep en motivering te kry op die steil pad van swaarkry wat ons by tye moet stap.

In die deel wat ons gelees het, val Paulus spreekwoordelik met die deur in die huis.

Hy gee geen bewys dat ons swaarkry of ly nie, hy aanvaar dit as ŉ gegewe. En hy is reg nie waar nie. Van tyd-tot-tyd is ons swaarkry meer of minder intens, soms is dit van korte duur, ander kere langdurig.

Hy probeer dit ook nie afmaak asof dit nie erg is nie. Hy sê nie, “ag toemaar, dis nie so erg nie”, of “dit kon erger gewees het” nie. Swaarkry is swaarkry en lyding is lyding. En vir die een wat swaarkry is dit swaar.

Waarby hy wil uitkom is om vir ons perspektief te gee, Hy kom as’t ware langs ons op ŉ klip sit daar waar ons ŉ blaaskans probeer vat op ons steil bergklim–lydenspaadjie.

Deur die apostel Paulus gee die Heilige Gees drie perspektiewe om ons op te beur, om ons moed te gee om aan te hou, om te volhard.

Sonder om die lyding weg redeneer asof dit nie daar is nie, of te verkleineer asof dit nie so erg is nie,

gee Hy drie insigte (of uitsigte as jy wil) wat ons anders laat dink oor die lydenspaadjie, sodat ons dit met hernieude ywer en motivering kan volhard en verder klim.

In v. 18-25 dink hy vooruit oor die uitsig wat kom wanneer ons bo kom.

Hy wys daarop dat die swaarkry wat ons nou beleef nie naastenby vergelyk kan word met die ewige heerlikheid wat kom as ons bo kom nie. Dit is hierop wat ons vandag gaan fokus.

Laat ek wel die ander twee noem, waaroor ons op ŉ later geleentheid in meer detail kan besin.

In v. 26 en 27 wys ons daarop dat die Heilige Gees ons help om reg te bid en eintlik namens ons bid om hulp vra wat by God se plan met die swaarkry pas.

Ons weet nie reg wat om te vra nie – moet ons vra dat die here die lyding wegneem; of moet ons vra vir krag om dit te dra; ons weet nie.

Ons vra maar wat ons wil en as Hy dit nie gee nie dan kan ons hom dalk verkwalik, of ons vertroue in Hom kry seer.

Die Heilige Gees is by ons op ons lydenspad en omdat Hy God is, weet Hy wat om te vra. Hy bid saam en vir ons.

Van v. 28 af verder leer die Heilige Gees ons dat God alles ten goede, of tot ons beswil laat gebeur. Ja ook die swaarkry en lyding.

Ons verstaan die nie aldag nie, trouens, meeste van die tyd kan ons dit nie insien nie.

Dit beteken nie dat dit in hierdie lewe met ons sal beter gaan nie,

“ten goede” beteken dat Hy die swaarkry en lyding gebruik om ons meer soos Jesus te maak.

By ŉ ander geleentheid kan ons weer na hierdie twee perspektiewe kyk wat ons moed gee in swaarkry, maar kom ons gaan terug na v. 18 toe.

*“Ek is daarvan oortuig dat die lyding wat ons nou verduur nie opweeg teen die heerlikheid wat God vir ons in die toekoms sal laat aanbreek nie.”*

Dit klink soos ŉ stelling wat omtrent alle gelowe in die wêreld sou kon saamstem – so asof al die gelowe maar net verskillende paadjies is teen dieselfde berg op na dieselfde heerlikheid toe. Jammer vir almal wat so dink. Dit is nie so nie.

My Ouma sou gevra het “hoeveel onse in jou pond”? en daarmee bedoel sy wie is almal ingesluit in die “ons” waarvan jy praat.

Paulus skryf hierdie hele brief spesifiek aan mense wat deur God geroep is om aan Jesus Christus te behoort.

As jy nie aan Christus behoort nie, dan is hierdie heerlikheid nie vir jou nie. Maar luister asseblief verder, hoor gerus wat wag vir Jesus se volgelinge.

Paulus gebruik die beeld van ŉ weegskaal.

Hy sit die lyding wat ons nou verduur aan die eenkant van die skaal. Dan vat hy die heerlikheid wat God in die toekoms vir ons sal laat aanbreek, en hy sit dit aan die ander kant van die skaal.

Die resultaat sê hy, is dat die huidige of teenswoordige lyding nie naastenby opweeg teen die toekomstige heerlikheid in die toekoms nie.

Dis nie ŉ moeilike argument om te volg nie. Maar ons het ŉ probleem om dit in sy volle omvang te begryp.

Die ligter “lyding wat ons nou moet verduur” kan goed begryp. Ons ken trouens ons swaarkry besonder goed. Elkeen van ons kan ons swaarkry fyn beskryf, want ons ken dit alte goed.

Dit is die “heerlikheid wat in die toekoms gaan aanbreek” wat ons nie naastenby kan begryp nie.

Hoe beskryf mens die uitsig van bo van die berg af as jy nog nooit bo-op ŉ berg was of enige foto’s daarvan gesien het nie?

Hoe beskryf jy liefde as jy net haat en afgunstigheid en verwerping en mishandeling ken?

Daar is beskrywings soos in Jes. 11 waar lees ons

dat wolwe en skape sal saam bly en luiperds sal tussen bokkies lê; dat klein seuntjies sal sorg vir die beeste en die leeus, dat babatjies by die blyplek van giftige slange sal speel.

Johannes vertel van die visioen wat hy daarvan gesien het.

In Op 21 lees ons dat God self ons trane sal afvee en dat daar geen dood meer sal wees nie en geen hartseer of pyn nie.

In Op 22 skryf hy dat daar ŉ rivier met kristalhelder water van die lewe uit die Lam van God se troon sal vloei, dat die boom van die lewe elke maand sy vrugte sal dra en dat die blare genesing vir almal sal bring. Daar sal nie meer lampe en sonlig nodig wees nie, want die Here sal almal verlig en ons sal vir ewig saam met Christus regeer.

Dink aan die mooiste skoonheid in die natuur, die pragtigste rustigste wonderlikste toneel het CS Lewis probeer verduidelik.

Ons sal dit nie net sien en beleef nie, ons sal terselfdertyd dit wees –

om die skoonheid te sien en te beleef, maar om dit binne in ons te ontvang en dit self ook te wees.

In 2 Kor. 4:16-18 skryf Paulus ook oor hierdie vergelyking en daar sê hy dat die swaarkry nou gering is en die heerlikheid wat kom dit alles oortref.

Die heerlikheid sal dus ŉ baie hoër intensiteit hê as die swaarkry – Ons heerlikheid wat kom skyn so skerp soos die son se lig in vergelyking met ons swaarkry wat nou maar so flou skyn soos ŉ een battery flitsliggie.

Hy skryf dat ons swaarkry tydelik is maar dat die heerlikheid wat kom vir ewig sal wees.

Verder dat die lyding nou uiterlik is maar die heerlikheid sal innerlik wees. Hy sê dat “ons uiterlik besig is om te vergaan”, maar “innerlik word ons dag tot dag vernuwe”.

Dink so daaraan, al ons swaarkry in hierdie lewe (al is dit diep binne in ons liggame) is dit net ons liggaam, ons uiterlike. Soos wanner jy siek is met blindederm ontsteking – dit is jy (jou liggaam) wat siek is, maar jou wese, jou innerlike is eintlik ongeskonde soos jy sal agterkom wanneer die blindederm betyds uitgehaal is. Die wesenlike jy word nie geraak nie, dit is nuut gemaak deur Christus.

Totdat Christus weer kom, dan sal die heerlikheid innerlik én uiterlik wees in ons verheerlikte liggaam. (1 Tes)

Hoe beskryf ons die heerlikheid sodat dit vir ons ŉ helder beeld is,

dat ons dit netso duidelik sien en ken – nee selfs beter sal ken as ons eie swaarkry?

Hoor wat staan in Heb. 12:1b,2, *“laat ons elke las van ons afgooi, ook die sonde wat ons so maklik verstrik, en laat ons die wedloop wat vir ons voorlê, met volharding hardloop,* ***2*** *die oog gevestig op Jesus, die Begin en Voleinder van die geloof.*

*Ter wille van die vreugde wat vir Hom in die vooruitsig was, het Hy die kruis verduur sonder om vir die skande daarvan terug te deins, en Hy sit nou aan die regterkant van die troon van God.****”***

Kan jy ŉ prentjie kry van Jesus in die hemel?

Sy volmaaktheid, sy harmonie met God, sy liefde en opregtheid, se bevryding en oorwinning?

Sy oorheersing van alles wat verkeerd was soos siekte en pyn en vervolging en mishandeling en vernedering?

Sy verheerlikte liggaam, sy heerlikheid?

Dit is die plek wat Hy besig is om ook vir jou wat nou nog swaarkry reg te maak.

Sy heerlikheid sal ook jou heerlikheid wees wat in Hom glo en in Hom lewe – al kry jy swaar.

(EN almal om jou sal soos Jesus wees...)

Besef jy dat die heerlikheid wat vir jou wag so wonderbaarlik gaan wees

dat selfs die ergste en langdurigste swaarkry en lyding in hierdie lewe nie naastenby daarteen kan opweeg nie?!

Die bemoediging en troos wat Paulus in Romeine vir ons gee, was ook die troos vir Jesus, die Seun van die Mens, tydens sy lyding.

Die vreugde wat Hy geweet het na die kruisdood en opstanding sou volg,

sy oorwinning maar daarmee saam die verlossing van elkeen wat in Hom glo,

daardie vreugde was vir Hom motivering om die lyding te verduur.

Maar daar is veel meer...

Die vertaling van Heb. 12:2 kan ook ietwat anders wees – “ter wille van” die vreugde nie is nie verkeerd nie,

maar die oorspronklike hou ook iets in van “in die plek van vreugde” – dis die vertaling wat Calvyn verkies het.

Dit hou in dat Jesus nie net ŉ voorbeeld vir ons is om die heerlikheid in gedagte te hou sodat ons die lyding van deurstaan nie.

Dit beteken Hy het die lyding gekies in die plek van die vreugde wat Hy prysgegee het om die verlossing en die heerlikheid vir ons te bewerk.

Sonder Jesus Christus, en sonder die pad wat Hy oopgemaak het sou daar geen heerlikheid gewees het na ons lyding nie.

(Dis hier waar alle ander gelowe (bygelowe) ontmasker sal word want sonder Christus is daar geen heerlikheid wat wag nie. Dan is die lewe nou die beste wat jy ooit gaan ken.)

Kyk na Jesus Christus – Hy het sy vreugde opgegee om vir ons die pad na heerlikheid weer oop te maak sodat ons saam met Hom in sy heerlikheid sal deel.

Hy het nie net die pad oopgemaak met sy offer nie, Hy maak ons plek gereed, hy maak ons heerlikheid gereed.

Nog meer – Hy is ons heerlikheid!

Ek wil afsluit deur twee voorbeelde te gee van mense, gelowiges wat hulle lyding en swaarkry kon verduur omdat hulle dieselfde heerlikheid verwag het as ek en jy wat nou nog swaarkry:

Moses het grootgeword in Farao se paleis, maar hy gee die gemaklike lewe op om God se swaarkrypad te loop: (Heb. 11:24-26) ***24****Omdat Moses geglo het, het hy toe hy groot geword het, geweier om die seun genoem te word van die farao se dogter.* ***25****Hy het verkies om liewer sleg behandel te word saam met die volk van God as om die kortstondige genieting van sonde te hê.* ***26****Die smaad ter wille van die Christus het hy 'n groter rykdom geag as die skatte van Egipte, omdat hy na die beloning uitgesien het.*

Stephanus is geroep as diaken en toe Hy die evangelie verkondig toe wil die Jode hom stilmaak. Hy straal terwyl hy ly: (Hand. 7:55, 56) *55Maar Stefanus, vol van die Heilige Gees, het opgekyk na die hemel en die heerlikheid van God gesien en Jesus wat aan die regterhand van God staan.*  ***56****“Kyk,” het hy gesê, “ek sien die hemel geopen en die Seun van die mens wat aan die regterhand van God staan.”*

Ons sal in hierdie lewe nie van swaarkry en lyding vrykom nie.

Maar ons moet ons gedagtes nie in die swaarkry hierdie lewe vasdraai nie.

Paulus skryf in Kol. 3:2 dat ons nie ons gedagtes moet rig op die dinge wat op die aarde is nie maar op die dinge daar bo,

en daarmee bedoel hy dat ons aan God en Christus moet dink en

aan ons nuwe lewe én aan die heerlikheid wat kom en

wat veel meer is as enige swaarkry wat ons hier ooit kan ly.

Self? Uit eie krag terwyl jy reeds platgeslaan is in swaarkry?

Nee, natuurlik nie op jou eie nie.

Vra jou gelowige broer en suster om jou te herinner aan die heerlikheid wat kom. (En moenie die kans verspeel om iemand hiermee te ondersteun nie, moenie jou afsluit van ander en so gou moontlik by die gemeente samekoms wegkom nie.)

Maar die belangrikste hulp bly die Heilige Gees wat nie net saam met jou en vir jou bid nie, maar wat juis ook jou gedagtes rig.

In 2 Tess. 3:5 bid Paulus, *“Mag die Here julle gedagtes rig op die liefde van God en die volharding van Christus.”*

Dit is ook my bede vir jou my liewe broer en (en ons gebed vir mekaar?) – nou en veral wanneer die las van jou swaarkry vir jou te veel wil word.

Luister mooi en onthou nou en laat dit jou moed gee:

“*die lyding wat ons nou verduur weeg (nie naastenby op) teen die heerlikheid wat God vir ons in die toekoms sal laat aanbreek nie.”*

En *“hou jou oë gevestig op Jesus, die Begin en Voleinder van die geloof.”*

Amen